ครม.อนุมัติพัฒนาระบบไฟฟ้าในเมืองใหญ่ระยะที่ 1 วงเงินกว่า 1.1 หมื่นลบ.
ครม.อนุมัติโครงการพัฒนาระบบไฟฟ้าในเมืองใหญ่ระยะที่ 1 วงเงินลงทุนกว่า 1.1 หมื่นลบ.
14 ก.พ. 2560

นายกอบศักดิ์ ภูตระกูล ที่ปรึกษารัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติอนุมัติให้การไฟฟ้าส่วนภูมิภาค (กฟภ.) ดำเนินโครงการพัฒนาระบบไฟฟ้าในเมืองใหญ่ ระยะที่ 1 วงเงินลงทุน 11,668 ล้านบาท โดยใช้เงินกู้ในประเทศ 8,748 ล้านบาท และเงินรายได้ของ กฟภ.อีก  2,920 ล้านบาท
สำหรับการดำเนินการในระยะแรกนี้ จะเริ่มนำร่องกับเทศบาลเมืองและเทศบาลนคร 4 แห่งก่อน คือ เชียงใหม่, นครราชสีมา, พัทยา และหาดใหญ่ หลังจากนั้นจะมีอีก 8 เมืองที่ทยอยทำต่อไป
โดยการดำเนินการดังกล่าวจะมีการก่อสร้างและปรับปรุงระบบไฟฟ้า พร้อมทั้งติดตั้งอุปกรณ์เพิ่มเติมในพื้นที่โครงการเพื่อเพิ่มความมั่นคงและเชื่อถือได้ของระบบไฟฟ้า ลดปัญหาและอุปสรรคด้านการปฏิบัติการบำรุงรักษาและความปลอดภัย